На основу члана 27 став 1 тачка 15 и члана 38 став 1 тачка 2, Закона о локалној самоуправи ( „Службени лист Црне Горе“, бр. 002/18, 034/19, 038/20, 050/22, 084/22) и члана 14 став 15 Статута Општине Тиват ( „Службени лист Црне Горе – општински прописи“ бр. 024/18 и 009/20), Скупштина Општине Тиват на сједници одржаној \_\_\_\_\_\_\_\_\_\_\_ 2024. године, донијела је

**О Д Л У К У**

**о рефундацији трошкова поступка медицински потпомогнуте оплодње**

I ОПШТЕ ОДРЕДБЕ

Члан 1

Овом одлуком утврђују се критеријуми, начин и поступак расподјеле средстава која су Одлуком о буџету Општине Тиват опредијељена као једнократна помоћ за накнаду дијела трошкова у вези са остваривањем права на лијечење неплодности поступцима медицински потпомогнуте оплодње (у даљем тексту: поступак МПО).

Средства из става 1 ове Одлуке обезбјеђују се у буџету Општине Тиват са ставке буџета број 4311 – Трансфери за здравствену заштиту.

Члан 2

Изрази који се у овој Одлуци користе за физичка лица у мушком роду подразумијевају исте изразе у женском роду.

II КОРИСНИЦИ СРЕДСТАВА

Члан 3

Право на једнократну новчану помоћ из члана 1 ове Одлуке имају брачни односно ванбрачни супружници, односно жена која не живи у брачној или ванбрачној заједници, од којих је један брачни или ванбрачни супружник држављанин Црне Горе, са пребивалиштем на територији општине Тиват најмање три године прије подношења захтјева.

III ПОСТУПЦИ ЗА КОЈЕ СЕ ВРШИ НАКНАДА ТРОШКОВА

Члан 4

Поступци МПО су:

-IUI – хомологна или хетерологна интраутерина инсеминација

-IVF – хомологна или хетерологна вантјелесна оплодња

-ICSI – хомологна или хетерологна интрацитоплазматска ињекција сперматозоида

-примјена нових метода

Поступак МПО може да се врши:

-директном употребом полних ћелија (употреба полних ћелија брачних, односно ванбрачних супружника или донираних полних ћелија одмах након донирања, без замрзавања или складиштења);

-када се претходно замрзнути ембриони, након одмрзавања трансферишу у материцу жене у стимулисаном или спонтаном циклусу (FET) и

-употребом полних ћелија или полних ткива, након одмрзавња.

IV ПРАВО НА НАКНАДУ

Члан 5

Право на једнократну новчану помоћ могу остварити лица из члана 3 Одлуке, за један поступак МПО, за лијечење неплодности у Црној Гори или иностранству.

Висина новчане помоћи из става 1 овог члана:

-за трошкове МПО који износе до 2.000,00 евра, исплатиће се пун износ трошкова поступка;

-за трошкове МПО који прелазе износ од 2.000,00 евра, исплатиће се износ од 2.000.00 евра.

Члан 6

Додијељена финансијска средства могу се користити искључиво за лијечење неплодности МПО вантјелесном оплодњом, као и за трошкове који настану током спровођења тог поступка.

Средства у виду новчане помоћи за лијечење неплодности поступцима МПО се додјељују након лијечења неплодности поступцима МПО, о чему је подносилац у уз пријаву, дужан представити писане доказе.

Ова Одлука се односи на поступке лијечења неплодности МПО започети на 01.01.2024.године до утрошка средстава за реализацију ове потребе предвиђених буџетом.

V КОМИСИЈА

Члан 7

Захтјев за остваривање права на једнократну новчану помоћ за лијечење неплодности поступцима МПО подноси се надлежном органу – Секретаријату за друштвене дјелатности (у даљем тексту: надлежни Секретаријат).

Стручне и административно техничке послове за примјену ове Одлуке обавља надлежни Секретаријат.

О оправданости захтјева и висини једнократне новчане помоћи одлучује Комисија коју формира предсједник Општине.

Члан 8

Мандат комисије траје двије године.

Члановима и предсједнику комисије који нијесу запослени у општини Тиват припада накнада за раду комисији.

Висина накнаде ће се утврдити посебним актом.

Комисија има задатак да:

-донесе Пословник о раду;

-прегледа и утврђује валидност документације поднијете по Јавном позиву;

-обави интервју са са учесницима на Јавном позиву;

-доноси одлуку о додјели средстава

-припрема Извјештај о свом раду и достави га предсједнику Општине.

VI ЗАХТЈЕВ

Члан 9

Захтјев за остваривање права на једнократну новчану помоћ за лијечење неплодности поступцима МПО попуњава се на посебном образцу, који ће израдити надлежни Секретаријат.

Подносилац захтјева уз захтјев доставља документацију којом доказује чињенице од важности за остваривање права на једнократну помоћ, и то:

-копију личних карата брачних/ванбрачних супружника, подносилаца захтјева;

-увјерење о пребивалишту подносиоца захтјева у послиједње три године, рачунајући од 01.01.2024. године.

Уколико један брачни или ванбрачни супружник нема пребивалиште у Општини Тиват у послиједње три године, уз захтјев је обавезно приложити и потврду од надлежног органа општине у којој је имао пребивалиште у послиједње три године, да није остваривао право по основу наведеном у члану 1.

-доказ о брачној/ванбрачној заједници (извод из књиге вјенчаних, овјерена нотарска изјава о постојању брачне заједнице);

-медицинску документацију о лијечењу неплодности(извјештај гинеколога, налази, протокол стимулације, отпусне листе, потврде и слично);

-овјерен рачун клинике у којој је извршен поступак МПО или уплатница на рачун клинике за потребе поступка МПО;

-жиро рачун подносица захтјева.

Комисија има право да тражи допуну документације, по потреби.

Неблаговремени захтјеви неће бити узети у разматрање.

VII ЈАВНИ ПОЗИВ

Члан 10

Расподјела средстава врши се на основу Јавног позива.

Јавни позив за расподјелу средстава објављује надлежни Секретаријат.

Јавни позив је отворен 30 дана од дана објављивања.

Јавни позив се објављује у задњем кварталу календарске године за коју су опредијељена средства.

Уколико укупно опредијељена средства не буду у цијелости расподијељена по првом Јавном позиву, комисија у року од 3 дана расписује други јавни позив.

Јавни позив се објављује путем локалног јавног емитера „Радио Тиват“, на сајту Општине Тиват и путем других средстава јавне промоције (електронски медији, налози Општине Тиват на друштвеним мрежама и сл.)

VIII КРИТЕРИЈУМИ ЗА РАСПОДЈЕЛУ СРЕДСТАВА

Члан 11

Критеријуми за расподјелу средстава су број заједничке дјеце, број неуспјелих поступака МПО и материјални статус подносилаца пријаве.

Према наведеним критеријумима вршиће се бодовање, на начин приказан у следећој табели:

|  |  |  |
| --- | --- | --- |
| Р.бр. | КРИТЕРИЈУМ | БОДОВИ |
| 1. | Број заједничке дјеце | * Без заједничке дјеце – 20 бодова * Једно заједничко дијете – 10 бодова * Двоје или више заједничке дјеце – 5 бодова |
| 2. | Број укупних неуспјелих поступака МПО | * Више од 6 поступака – 20 бодова * 6 поступака – 15 бодова * 5 поступака – 12 бодова * 4 поступка – 9 бодова * 3 поступка – 6 бодова * 2 поступка – 3 бода |
| 3. | Материјални статус | * Незапослена оба супружника ( жена) – 10 бодова * Незапослен један супружник – 8 бодова * Мјесечна примања домаћинства мања од 1000 евра – 6 бодова * Остало – 4 бода |

У случају истог броја бодова, комисија узима у обзир укупан број неуспјелих покушаја МПО у послиједње три године. Уколико и након примјене овог критеријума остане исти број бодова, средства ће се подијелити на једнаке дјелове, али тако да појединачан износ рефундације не прелази 2.000,00 евра.

IX ОДЛУКА О РАСПОДЈЕЛИ СРЕДСТАВА

Члан 12

Након спроведеног поступка утврђивања валидности и потпуности документације, Комисија може са подносиоцима пријаве обавити интервју, ради бољег упознавања са конкретном ситуацијом и процењивања потреба.

Након обављеног интервјуа Комисија сачињава ранг листу, на основу које доноси Одлуку о расподјели средстава (у даљем тексту: „Одлука“) која је коначна и против које се не може покренути управни спор.

Одлука се доноси најкасније 30 дана од дана закључивања Јавног позива.

Одлука се након доношења доставља Секретаријату који ће по основу исте сачинити појединачна рјешења, за сваког корисника појединачно.

Рјешења Секретаријата донесено у овом поступку су коначна.

Против коначних аката Секретаријата може се покренути управни спор, сходно закону

Члан 13

Ова Одлука ступа на снагу осмог дана од дана објављивања у „Службеном листу Црне Горе“, а примјењиваће се од 01. јануара 2024. године.

**О Б Р А З Л О Ж Е Њ Е**

**I ПРАВНИ ОСНОВ**

Правни основ за доношење Одлуке о рефундацији трошкова поступка медицински потпомогнуте оплодње садржан је у члану 27 став 1 тачка 15 Закона о локалној самоуправи („Службени лист Црне Горе“, бр. 02/18, 34/19, 38/20, 50/22, 84/22) и члана 14 став 15 Статута Општине Тиват („Службени лист Црне Горе - општински прописи”, бр. 24/18, 09/20) којима је дефинисано да општина у складу са могућностима учествује између осталог у обезбјеђивању услова и унапрјеђењу дјелатности здравствене заштите, као и у члану 38 став 1 тачка 2 истог Закона који прописује да Скупштина доноси прописе и друге опште акте.

**II РАЗЛОЗИ ЗА ДОНОШЕЊЕ**

Разлози за доношење ове Одлуке јесу пружање подршке за борбу против неплодности, обезбјеђивањем помоћи за медицински потпомогнуту оплодњу у циљу лијечења. Опредијељеност Општине Тиват је да подржи већи број њених суграђана у стицању потомства. Проблем стерилитета је све учесталији, статистика говори да сваки 6. пар у Црној Гори има проблема да заснује породицу, а медицински потпомогнута оплодња у појединим случајевима једини је начин како би брачни/ванбрачни супружници односно жене које не живе у брачној или ванбрачној заједници постали родитељи. Ова мјера подршке представља потврду посвећености локалне управе у развијању пронаталитетних политика.

**III СРЕДСТВА ЗА СПРОВОЂЕЊЕ ОДЛУКЕ**

За спровођење ове Одлуке предвиђена су финансијска средства у предлогу Одлуке о буџету Општине Тиват за 2024. годину.

**ОБРАЂИВАЧ: ПРЕДЛАГАЧ:**

**Секретаријат за друштвене дјелатности Предсједник општине,**

**Жељко Комненовић**